
CYNTHIA ST. AUBIN

STRANDET MED ARVINGEN

Oversatt av Signe Kårstad

Miniserie: De berømte brødrene Kane


For en tvillingbror som er fast bestemt på å ta over familiens foretak, er alt tillatt … Dette er tredje del i miniserien De berømte brødrene Kane.

Cynthia St. Aubin skrev sitt første skuespill i en alder av åtte og fikk brødrene til å fremføre det. Inngangsbilletten var tyggegummipapir. Da hun var blitt høy nok til å rekke opp til den øverste skuffen i foreldrenes kommode, tyvlånte hun fra morens hemmelige lager av kjærlighetsromaner og har siden den gang vært helt forelsket i kjærlighetshistorier. Hennes andre store besettelse er ost, og hun bor i Texas sammen med en kjekk musiker.

Marlowe Kane stod i annen etasje ved trappen i Fair Weather Hall. Ansiktet hennes var like varmt som marmorbalustraden var kald. Som barn hadde hun stått her og spionert på foreldrenes overdådige fester, i håp om å få et glimt av et stjålent kyss eller en stilig dans.

Det hun nå så, fikk blodet til å koke.

Neil Campbell, hennes tidligere forlovede, var blant gjestene som fikk servert hors dʼoeuvres og champagne. Dette var en av farens mange kundepleie-arrangementer. Et langvarig drikkegilde med kanapéer og kaviar, rundet av med whisky, sigarer og menn som dunket hverandre i ryggen.

Fortsatt først og fremst en gutteklubb, til hennes store irritasjon.

Hun skulle ønske Samuel og Mason var der.

De ett år eldre tvillingbrødrene var hennes selvutnevnte beskyttere, om enn med noe ulike metoder.

Samuel kunne sette folk fullstendig ut med sine veloverveide verbale angrep, mens Mason mer var av typen som slo først og måtte komme til forlik etterpå.

Men nå som Samuel var dypt inne i planleggingen av det forestående bryllupet sitt, og Mason var fullstendig oppslukt av sin nye kjæreste, farens sekretær, var ingen av dem å regne med.

Det var synd, for en ektefølt motvilje mot Marlowes tidligere forlovede var noe de hadde felles.

Marlowe trakk pusten dypt og begynte å gå nedover trappen.

For hvert skritt husket hun yngre versjoner av seg selv som hadde gått der, i ulike stemninger.

Til julemorgener, ungdomskjærester, polokamper, morens begravelse. Nyttårsfesten for to år siden, da hun møtte Neil Campbell.

Neil hadde vært kjekk i smoking, det mørke håret skinte. Før kvelden var over hadde de funnet tonen i samtale om sine dominerende fedre, som viste seg å være gamle venner.

De datet en kort periode, kraftig oppmuntret av begges fedre, og snart var de forlovet. Han hadde vært så annerledes i begynnelsen. Spontan, romantisk, eventyrlysten. Veldig flott, til og med.

Noe hadde forandret seg – veldig raskt – da faren, eier av det Philadelphia-baserte milliardkonsernet Kane Foods International, hadde tatt Neil under sine stålvinger.

Marlowe klandret ham ikke. Hun hadde tross alt brukt det meste av livet på å prøve å få nettopp det som forloveden nå ble gitt uten å ha forsøkt.

Farens anerkjennelse.

Det hadde blitt Neils foretrukne belønning.

Arbeidsdagene ble lengre, tålmodigheten mindre. Kyssene kortere. Hun sluttet å drømme om bryllupet og undret seg over hvor lidenskapen ble av.

Da hun oppdaget at han hadde fulgt etter farens sekretær og sendt henne vemmelige meldinger, var dét den berømte dråpen. Det var bare fire uker siden alt falt fra hverandre.

Hvilket brakte henne tilbake til det hun egentlig lurte på.

Hva i helvete gjorde Neil her?

Marlowe så seg om etter faren, men så ham ikke. I stedet så hun ham.

Høy, bredskuldret. Kledd i en dress som ikke var skreddersydd, men som likevel passet ham perfekt. Han målte henne opp og ned med blikket.

Hun ble rød i kinnene av en slik mangel på dannelse. Menn likte å se på henne, etter år i selskapslivet var hun fortrolig med at det var et faktum.

Men en mann som ikke en gang prøvde å spille det sosiale spillet og skjule stirringen?

En svak skygge av et smil lekte i munnviken hans, uten at det myknet det arrogante uttrykket det aller minste.

Hun tvilte på om noe som helst ville kunne gjøre det.

Var han pen? Knappest.

Med det tunge soveromsblikket var han utvilsomt … ingen bra fyr. Han var mer typen som tok deg med i baksetet på bilen, typen som gjorde at du kom hjem for sent, typen moren din advarte mot.

Kjekk? Absolutt ikke.

Med en kjeve som granitt, skarpe kinnbein og en buet nese som hadde vært i for mange slåsskamper og derfor pekte for mye mot venstre, var trekkene hans langt fra symmetriske.

Tiltrekkende?

Det lite imøtekommende uttrykket hadde vel nøyaktig motsatt effekt. Det utstrålte «ingen adgang».

Likevel, det paradoksale ved utseendet hans gjorde det vanskelig å trekke blikket til seg.

Hun hadde følelsen av at han var klar over det, og at han moret seg over det i det stille.

Han holdt blikket hennes, løftet krystallglasset og tok avslappet en slurk.

Han fikk henne på en eller annen måte til å føle at det var henne han smakte på, ikke drinken.

Med så mye verdighet hun kunne oppvise, hevet Marlowe hodet og vendte bevisst blikket bort fra ham.

Hun tok takknemlig imot et glass champagne fra den første servitøren som kom bærende på et sølvbrett.

«Jeg har sett etter deg», sa en stemme like bak henne.

Marlowe stivnet av ren refleks. Hun var ikke sikker på når det ble hennes instinktive reaksjon overfor den tidligere forloveden, men det var mange måneder før han hadde begynt å følge etter Charlotte.

«Hei, Neil.»

Han hadde alltid sett bra ut i formelt antrekk, og det gjorde han også i kveld. Han hadde valgt en dypblå og utvilsomt svært kostbar dress som satt perfekt. Men det var noe med kontrasten mellom ham, hennes tidligere forlovede, og den overlegne, upretensiøse maskuliniteten som mannen på den andre siden av rommet utstrålte, som fikk Neil til å se … forfengelig og overpyntet ut. Håret var litt for nøye stylet, øyebrynene litt for velpleide, den hvite skjorten altfor nystrøken.

«Er du overrasket over å se meg?» Noen små smilerynker ved øynene viste at han moret seg idet han løftet martiniglasset til leppene og undertrykket en liten grimase.

Marlowe hadde lenge mistenkt at han ikke var like glad i smaken som i hvordan han tok seg ut med glasset i hånden.

«Jeg vet ikke om overrasket er ordet», sa hun.

«Du svarer jo ikke når jeg ringer, så jeg måtte finne en mer kreativ måte.» Han smilte uanstrengt med perfekt hvite tenner.

«Så du velger å komme uanmeldt på et kundearrangement?» Marlowe begynte å gå, og visste at han fulgte etter.

«Uanmeldt var det vel ikke, jeg er her med min far.»

Henry Campbell, fullblods britisk overklasse og seniorpartner i Campbell Capital, hadde vist seg som en hindring det var vanskelig å komme forbi da hun viklet seg løs fra forlovelsen. Mens Parker Kane kunne være skiftende i sin anerkjennelse hva angikk Campbells sønn, var han fullstendig hengiven overfor investoren og de betydelige midlene han kontrollerte.

«Kanskje du da skulle holde ham med selskap», foreslo hun, og kastet et blikk mot baren, der Henry Campbell etter all sannsynlighet var å finne.

Neil tok et raskt skritt til siden og blokkerte veien for henne. «Jeg må snakke med deg.»

«Nei», sa Marlowe, og gikk forbi ham. «Det må du ikke.»

«Vær så snill, Marlowe.»

Det at han sa vær så snill, myknet henne. Det var noe desperat og ærlig over det, noe hun ikke hadde opplevd fra hans side på over et år.

«Fem minutter av tiden din, det er alt jeg ber om.» Blikket var oppriktig og hadde ikke den vante skråsikkerheten.

Hun nølte, og kikket i den retningen hvor hun hadde sett den mystiske, ukjente mannen, men ble merkelig skuffet da han ikke stod der. «Greit.»

Neil førte dem bort fra de andre gjestene, til balkongen ved familiens private spisestue. Det var ikke nøyaktig der de hadde møttes første gang, men det var et åpenbart og litt pinlig forsøk på å gjenskape stemningen.

Han holdt balkongdøren åpen og lot henne gå ut før han lukket den bak dem.

Marlowe lente seg mot gelenderet og så utover hagen.

Oldefaren hadde fått bygget Fair Weather Hall på slutten av attenhundretallet. Eiendommen hadde langstrakte grøntområder omkranset av trær som skjermet den fra verden utenfor.

«Er det ikke vakkert?» Neil kikket mot stjernene, som om han ville oppmuntre til at hun gjorde det samme.

«Hva var det du ville snakke med meg om?» spurte hun, og stakk hull på den håpefullt romantiske stemningen han forsøkte å skape.

«Om oss, selvfølgelig.»

Hun sukket. «Neil, det er ikke noe oss.»

Han kom flere skritt nærmere, øynene hans hvilte på hånden hennes. «Hvorfor bærer du da fortsatt den ringen?»

Faen. 

Marlowe var blitt så overrasket over å se ham at hun fullstendig hadde glemt at hun gikk med den. Hun brukte den i sosiale sammenhenger for å unngå uønsket oppmerksomhet fra menn.

«Her», sa hun og satte ned champagneglasset. Hun vred den av fingeren og rakte ham den. «Du kan få den tilbake.»

Neil strøk bort en hårlokk fra kinnet hennes. «Det er ikke ringen jeg vil ha tilbake, det er deg.»

Hun trakk seg unna, og ristet på hodet i avsky. «Hvordan kan du tro at jeg ville vurdere å være sammen med deg, etter det du gjorde?»

«Skal du kaste bort alt vi hadde bare fordi jeg sendte noen få anonyme meldinger til din fars sekretær for å advare henne mot Mason?» Han lo som om han refererte til noe helt ubetydelig.

«En av de meldingene sendte du mens du satt i bilen i nærheten av huset hennes», minnet hun ham om.

Neil tømte martiniglasset og satte det fra seg på en blomsterpotte. «Jeg sier ikke at det jeg gjorde var riktig. Jeg sier bare at jeg prøvde å passe på en som var i en sårbar posisjon.»

Marlowe holdt seg fra å himle med øynene. «Det vil kanskje overraske deg å høre at jeg er kjent med manipulasjonsteknikker og mansplaining, så hvis det er taktikken din, ville jeg anbefale deg å revurdere det.»

Neil la armene i kors og lente seg mot gelenderet ved siden av henne. «Var det ikke du som tok opp at du var bekymret for Mason?»

Det var sant.

Hun og Mason hadde alltid stått hverandre nærere enn hun og Samuel hadde gjort, og da Mason plutselig begynte å trekke seg unna hadde det fått henne til å skru på antennene. Da han så kom på jobb med blåmerker som han hadde forsøkt å skjule, ble hun bekymret. Og da hun oppdaget store uttak fra kontoen hans, ble hun enda mer bekymret.

«At jeg delte mine bekymringer om broren min, gir ikke deg noen rett til å gå inn og snoke i familiens private finansanliggender eller advare Charlotte mot å involvere seg med ham.»

«Jeg vet det.» Han la hånden på armen hennes. «Det jeg gjorde var invaderende og dumt. Jeg ble bare for … engasjert.»

Hun rakte ham ringen igjen. «Det samme ble jeg.»

Furen mellom øyenbrynene hans ble dypere av desperasjon. «Marlowe, dette var drømmen vår. Et familiedynasti. Familiene Kane og Campbell, som vi bestandig snakket om.»

«Som du bestandig snakket om.» Og en stund hadde hun lyttet. Hun hadde kjøpt det frodige narrativet hans om livet de kunne bygge opp sammen. Drømmebryllup. Reise. Og, etter hvert, barn.

Så snart han hadde steget i gradene og fått sin rettmessige posisjon i Kane Foods, ved hjelp av farens investeringer.

Det var bare det at bryllupsdatoen stadig ble forskjøvet, og hennes håp og drømmer med den. Nå, da brorens bryllup nærmet seg i samme tempo som et godstog, gikk det opp for Marlowe hvor godtroende hun hadde vært som hadde gått med på å vente så lenge.

«Ta den», insisterte hun.

Neil så på diamantringen som lå i hånden hennes. Den skinte som stjernene. Lyset av håp i øynene hans døde ut, og ble erstattet av noe forflatet, kaldt. «Hva med et kyss til farvel, da? For å sette strek.»

Marlowe kjente et lite sting av frykt, da det gikk opp for henne hvor alene de var i denne fløyen.

Med all musikken og bruset fra stemmene i den store salen, ville ingen høre henne selv om hun skrek så høyt hun kunne.

«Nei, Neil.» Hun tok et skritt bakover.

«Husker du hvor tent du pleide å bli av dette?» Han begravde hånden i håret bak i nakken hennes og strammet grepet til hun følte prikking i hodet.

Marlowe skjøv unna hendene hans så hardt hun kunne. «Neil, jeg sa …»

Kysset var like raskt som det var brutalt. Munnen hans traff hennes såpass hardt at hun kunne kjenne konturen av tennene hans mot leppene, før Neil kom med et lavt stønn og falt sammen.

Hun kjente det dunke i ørene, og tok seg til leppene, hun ventet halvveis at de skulle være blodige. Da de ikke var det, løftet hun blikket og så hva som hadde skjedd.

Han.

Mannen som hadde stirret på henne.

Her på balkongen. Han hadde tatt tak i skjortebrystet på Neil, den enorme neven hans holdt det ikke lenger så nystrøkne stoffet i et fast grep, der han stod og raget over ham.

«Hun sa nei.» Ordene ble uttalt med rusten stemme. «Du vet hva samtykke er, ikke sant?» snerret hans, mens han trakk hennes tidligere forlovede oppover så bare tåspissene på de speilblanke mokasinene hans berørte balkongflisene.

Neil stirret på ham med øyne fulle av forakt, det fikk ham til å likne et reptil. «Ja.»

«Bra.» Han slapp litt opp. «Går du, eller må jeg kaste deg ned fra balkongen?»

«Jeg går», kvekket han.

Mannen slapp taket og Neil tok noen ustøe skritt før han gjenvant den selvsikre holdningen. Han tok seg tid til å glatte på skjorten og kaste et langt, talende blikk i Marlowes retning før han forsvant gjennom balkongdøren.

Da han var forsvunnet, snudde mannen seg mot henne og målte henne opp og ned med blikket, like indiskre som i sted, men nå også som om han var bekymret. «Går det bra?»

Marlowe strøk en skjelvende hånd gjennom håret, og kjente en blanding av adrenalin, irritasjon og redsel bølge gjennom kroppen. «Det går fint.»

«Er du sikker?»

«Ja», sa hun aggressivt. «Du kan gå nå.»

Kjeven hans hardnet og han hevet et øyenbryn. «Ja vel?»

En mild bris blåste gjennom gelenderet, og tok med seg duften av roser og regn. Det var nesten komisk lite passende.

«Ja.» Hun snudde seg bort fra ham for å ta champagneglasset. «Til tross for at du åpenbart ikke tilhører min fars krets, regner jeg med at du har en eller annen grunn til å være her, utover å snike rundt på balkonger og stirre på meg.»

Så fort ordene var uttalt, ønsket Marlowe at hun kunne trekke dem tilbake. Når hun følte seg ydmyket kunne hun bli ganske skarp, på en måte hun ikke likte, men som hun ikke kunne forhindre.

Hun så den ruvende skikkelsen hans i sidesynet.

«Og redde deg fra den drittsekken av en eks.»

«Redde meg?» Formuleringen gjorde henne rasende. «Først kler du nærmest av meg med blikket og så følger du etter oss ut hit og hopper frem som en eller annen Rambo uten at jeg har bedt deg om hjelp. Hva ser du liksom for deg, at jeg skal dåne? Jeg har en del erfaring med å pleie milliardærers ego, men må si at jeg er ganske ukjent med folk som utøver borgervern under mottagelser.»

Skjortestoffet strammet over de muskuløse overarmene når han la armene i kors over brystet, han virket heller defensiv enn trassig. «Først og fremst, om du ikke tror at jeg fikk med meg hvordan du så på meg, er du enten blind eller ute på et eller annet. For det annet, sier du at du ville foretrukket at jeg lot deg være alene med Neil?»

Han spyttet ut navnet.

«Jeg sier at jeg er lei av menn som setter meg i ubehagelige situasjoner, så andre menn kan slå seg på brystet over å ha reddet meg», sa hun og ignorerte bevisst første del av utsagnet hans.

Fordi det var sant.

Og det stemte fortsatt.

Selv om hun fyrte oppunder sin rettskafne indignasjon, måtte hun kjempe for ikke å la blikket suge til seg enhver detalj, nå som hun hadde ham så nær. Det tynne, lyse arret som skar seg gjennom det venstre øyenbrynet. Det knapt synlige merket langs kinnbeinet. De ufattelig lange, mørke øyenvippene. Hvordan størrelsen og styrken hans trigget noe i primalhjernen som vekket trygghetsfølelse i henne.

Hun kjente varmen som strålte ut fra ham. «Jeg vet at det å isolere en kvinne, ta henne bort fra tryggheten i gruppen, er klassisk taktikk for en overgriper. Jeg vet at det å legge skylden på offeret er typisk for en narsissist. Jeg vet at enhver mann som legger hånd på en kvinne fortjener å bli sløyet. Og jeg vet såpass, at ingen grad av skjønnhet kan kompensere for å være en innbilsk, overlegen elitist med en sølvskje der solen ikke skinner.»

Marlowe blunket, hun åpnet og lukket munnen. Hun kom på en god del ting hun kunne svart, men de var temmelig klisjéfylte og kleine.

Før hun fikk sagt noe som helst, bøyde han seg og tok opp forlovelsesringen hun ikke en gang hadde lagt merke til at hun hadde mistet.

Han tok hånden hennes i sin, la ringen i håndflaten hennes. Hendene hans var store, ru og varme. Han holdt hånden hennes et øyeblikk lenger enn nødvendig, blikket hans glødet.

Da han slapp taket, følte hun seg underlig forlatt og kald i den varme sensommerkvelden.

«Ha en fin kveld videre.»

Ordene ble liggende etter ham som røyk, lenge etter at han snudde på hælen og lot henne stå dirrende igjen.

Marlowe visste ikke hva som overrasket henne mest.

At hun lot ham få det siste ordet, eller at hun gjerne ville ha mer.

Mer av ham.


2

Marlowe Kane.

Laurent «Law» Renaud satt ved skrivebordet på høyloftet de brukte som kontor, etter at han og broren hadde forvandlet den gamle låven til lokaler for 4 Thieves destilleri. Resultatene på google-søket fikk ham til å bytte til bildesøk med det samme.

Marlowe som poserer sammen med faren og brødrene hos Kane Foods. Marlowe i en svart designerkjole på et veldedighetsarrangement til inntekt for kreftforskning. Marlowe som soler seg på dekket av en yacht, liggende på magen, med stroppene på bikini-toppen trukket ned.

Dette siste var tatt på avstand, antagelig av en paparazzo med telelinse. Hun ble koblet til en europeisk mediemogul på den tiden, leste Law med en viss misnøye.

Han hadde dvelt lengst ved det bildet. I tankene strøk han hånden langs ryggraden hennes, over den grasiøse nakken og ut til skuldrene han visste at var anspente, selv om hun skulle ha slappet av.

Law skvatt til av en høy plystring, og lukket raskt laptopen. Han kikket seg over skulderen og så broren Remy stå flirende på trappeavsatsen, med en ordrebunke i hånden.

«Og hvem var det?» spurte han og la fra seg papirene.

Som den tredje i rekken av Charles «Zap» Renauds fire sønner, hadde Remy arvet farens kullsvarte hår og gjennomtrengende, grå øyne. Han var litt lavere enn Law, men tungt kroppsarbeid hadde gjort ham svært muskuløs. Noe han ikke unnlot å vise frem, da han nesten bestandig gikk i t-skjorte og slitte jeans.

«Ingen av betydning», mumlet Law.

«Da kan du vel avsløre hvem det er.» Remy lente seg over og åpnet laptopen, han løftet øyenbrynene anerkjennende da han så Marlowes ansikt på skjermen.

Law kjente hvordan begjæret plutselig våknet, akkurat som da han så henne for første gang, da hun gikk nedover trappen på Fair Weather Hall.

De frekke kinnbena. Den høyreiste fremtoningen. De isblå øynene. Det skinnende platinablonde håret, som fremhevet kjevepartiet. Kroppens elegante vinkler, som beveget seg under det tynne stoffet i kjolen.

Hun så ut som en valkyrje. En krigergudinne.

Den trassige måten hun utfordret blikket hans på, med et som var like direkte og intenst, økte bare interessen hans ytterligere.

«Ikke den typen du vanligvis går for», var Remys vurdering. «Men hun har det der isprinsesse som ber om å bli … Å faen.» Broren rettet seg opp med det samme. «Hun er en Kane?»

«Ja», sa Law.

«Å faen», gjentok Remy. Han lente seg over dataen igjen og scrollet igjennom bildene som Law hadde brukt det meste av morgenen på å se på, i stedet for arbeidet han skulle ha gjort. «Er hun singel?»

Law dyttet brorens hånd bort. «Det har ikke du noe med.»

Han visste ikke svaret på det, til tross for det han hadde blitt vitne til kvelden før. Han kjente raseriet våkne igjen når han tenkte på det. Han hadde sett dem da de møttes blant alle gjestene, og sett den tydelige misnøyen i Marlowes ansikt, kroppsspråket, hvordan hun stivnet til og var på vakt. Da han så hvordan hun ble ført av gårde, fulgte Law etter og observerte dem på avstand.

«Hvordan gikk det i går?» Remy slang seg ned ved skrivebordet, med utsikt til konstruksjonene broren hadde laget av treverk de hadde reddet fra en gammel kirke på eiendommen. De hadde kjøpt stedet mens de begge fortsatt jobbet turnus på en oljeplattform og kanaliserte hver penny de kunne avse inn i drømmeprosjektet. Landeiendommen hadde vært første store investering for å bygge opp destilleriet. Og de hadde brukt alt de kunne finne av treverk og metall på eiendommen, det var Renaud-måten å gjøre ting på.

Ikke la noe gå til spille, hadde faren alltid sagt, men utelot bestandig den andre halvdelen av ordtaket. Kanskje fordi han visste at så vil du ikke mangle noe, ikke passet på ham og de fire sønnene.

For de hadde manglet noe.

Moren som hadde dratt sin vei da Law var tolv år. Penger. De hadde manglet så mangt. Mat hadde de aldri manglet, men faren hadde til tider fått sønnene til å ty til … kreative metoder for å skaffe det, når det var nødvendig.

De kreative metodene hadde ikke vært begrenset til mat, og hadde kommet til å påvirke hans og brødrenes liv på en rekke uheldige måter.

Fengsling var en av dem.

Den yngste av de fire, Law, var den eneste av Renaud-guttene som ikke hadde sittet inne. Nå, ti år etter farens død, og med destilleriet endelig oppe og gå, hadde det sett ut til at lykken endelig snudde.

Inntil nylig.

Law trakk på skuldrene og strakte på bena. «Han vil sende noen for å gå igjennom regnskapet.»

Samtalen hadde vært like kort som den var forutsigbar. Sitrende av raseri etter den fysiske tildragelsen og etter å ha tilbrakt for lang tid blant disse pengefolkene, hadde Law støtt på Parker Kane idet han var på vei mot utgangen.

Mens han kom med en forstilt beklagelse over at Law forlot selskapet så tidlig, hadde Kane på en naturlig måte fått flettet inn at potensielle samarbeid som deres gjerne krevde noen ytterligere undersøkelser.

En kommentar som var formulert spesifikt for å minne Law på hvor heldig 4 Thieves var som i det hele tatt var oppe til vurdering for et samarbeid med Kane.

Remy strammet kjeven. «Jeg trodde vi allerede hadde sendt dem alt de behøvde.»

«Vi har gjort det», sa Law.

«Så hvorfor i helvete må han sende noen ut hit?»

«Han må ikke det. Han vil bare at vi skal vite at han kan komme og lyse oss opp i ræva med lommelykt når enn han måtte ønske.»

Remy var stille et langt øyeblikk. «Du tror ikke han har begynt å revurdere det?»

Bekymringen i brorens stemme gnaget i Law.

De hadde arbeidet så hardt for å bygge opp 4 Thieves. Ofret blod, svette og tårer, og kjørt alle tilgjengelige ressurser inn i bedriften. Etter å ha levd i misere i generasjoner ville de trekke seg opp fra rennesteinen og bygge opp en varig familiebedrift. Han hadde valgt navnet av en bestemt årsak. Å anerkjenne den brokete fortiden deres og vende den til en legitim fremtid.

Ironien i at en av brødrene ikke ville ha noe med resten av familien å gjøre, og at den andre hadde satt planene om å utvide på spill, sved fortsatt. Og nå var de i den prekære situasjonen at de trengte en investor for å kunne fortsette.

Det var da Parker Kane mirakuløst hadde kontaktet dem, på akkurat rette tidspunkt.

Remy hadde vært imot det store tilbudet, han ville heller valgt noe mer beskjedent. Men når Law først hadde begynt å tenke over hva han kunne gjøre med beløp i den størrelsen, kunne han ikke slippe det.

«Jeg vet at han vil ha 4 Thieves inn under Kane Foods. Jeg vet bare ikke hvorfor.» Det hadde vært den største grunnen til at også Law hadde sine tvil, til tross for hvor sterkt han ønsket den veksten som tilførsel av penger kunne gi. Det var også grunnen til at han hadde bestemt seg for å være tilstede på arrangementet i går kveld, der milliardærene slikket hverandre oppetter ryggen.

Han trengte å se Parker Kane i øynene. Å måle ham, som faren hadde kalt det. Men han hadde dratt derifra med en følelse av at det var han selv som hadde blitt veiet og funnet for lett.

Noe som gjorde ham rasende.

Som om dollaren du tjente i ditt eget ansikts svette, var mindre verd enn pappas penger.

«Gikk du med på dette bokettersynet?» spurte Remy.

«Jeg gjorde det», svarte Law. «Det er derfor jeg sjekket ut Marlowe Kane. Hun er den som skal gå igjennom tallene.»

Det var ikke en løgn, men ikke hele sannheten, heller.

Om noen hadde gått igjennom søkeloggen, ville de ha kunnet se at Marlowes navn var skrevet inn der en god stund før han mottok e-posten fra Parker Kanes assistent.

«Hun kommer hit?» Remy så ut som et barn på julaften.

Ikke at julen hos Renaud hadde skapt så mye entusiasme og glede.

«Neste mandag. Og du holder deg unna henne. Forstått?» Law holdt opp en finger foran brorens glisende ansikt.

Remy hadde rykte på seg som en damenes mann, det hadde oppstått allerede i Terrebone Parish, hvor de vokste opp, og fulgte ham til Fincastle, Virginia. Nå om dagen var det visst bare helt korte eventyr, og kun med damer som var innom destilleriet. Tanken på at Marlowe kunne bli en av disse, gjorde at Law kjente på en irrasjonell sjalusi, uten at han helt forstod hvorfor.

Det hadde tross alt ikke vært Remy som sjarmerte Laws ekskjæreste til sengs.

Han skjøv tanken raskt vekk, og gikk til kaffetrakteren og fylte den kraftig dekorerte om noe underlig formede kaffekoppen som niesen stolt hadde gitt ham til bursdagen.

«Jeg sverger på å holde øyne, hender og alle andre kroppsdeler unna henne», sa Remy og holdt opp håndflaten.

«Bra.» Law tok en slurk av kaffekoppen og skar en grimase.

«Emily?» spurte Remy med et innforstått smil.

Selv om han satte pris på innsatsen og iveren den åtte år gamle niesen viste ved å stå tidlig opp og snike seg inn på kontoret for å sette på kaffen, hadde verken han eller Remy hjerte til å si til henne at det ikke var meningen at man skulle kunne skjære i den med kniv. Det var nok den underliggende dårlige samvittigheten som alltid var med dem, mistenkte Law. De to mennene hadde oppdratt Emily etter at moren, Remys ekskone, dro sin vei, kort tid etter fødselen.

Nok et eksempel på Renaud-familiens uhell i kjærlighet.

«Er det ikke noe du kan gjøre for å komme hit før henne om morgenen?» spurte Law.

«Jeg har forsøkt. Hun stilte alarmen på telefonen min.»

«Har du ikke kodelås?»

«Selvfølgelig. Men hun klarer alltid å finne ut hva koden er.»

«Jeg er sikker på at den ungen er synsk.» Law tvang ned en nok en slurk av den grutete kaffen og stoppet opp et øyeblikk. En idé begynte å ta form. «Når vi snakker om det, kunne du fått noen til å passe henne et par timer i helgen?»

«Hvorfor det?» spurte Remy.

Law satte fra seg den noe uhåndterlige koppen og vendte oppmerksomheten mot bildene på skjermen igjen, den rene og elegante skjønnheten Marlowe utstrålte.

Som den yngste av brødrene, hadde Law hatt rollen som vakt under de lyssky operasjonene deres. Han skulle signalisere til brødrene når lyset fra vaktenes lommelykter begynte å bevege seg i deres retning. Den ene gangen han ikke hadde fulgt godt nok med, kostet det Remy fem år i fengsel.

Etter det hadde Law alltid vært på vakt mot trøbbel.

Eller, det trodde han i alle fall.

Han kunne ikke forhindre at Marlowe Kane skulle komme, men han kunne få henne til ikke å ville bli lenger enn nødvendig.

Med tanke på hvordan hun hadde fulgt med ham i bevisstheten, hele veien fra Philadelphia, var det antagelig til det beste for dem begge.

Han så på Remy. «Jeg tenkte å gjøre noen forberedelser.»

